Lugege 2. korintlastele 1:21-22
…kes on meid ka pitseriga kinnitanud ning meile andnud käsirahaks Vaimu südamesse. (2. korintlastele 1:22)
Veetsin oma suvised koolivaheajad vanavanemate juures. Mäletan hästi, kui põnev oli nende külmkapist karastusjooke otsida. Kodus kasutasime kaheliitriseid plastikpudeleid, kuid vanavanemad ostsid jooke üksnes klaaspudelites. Mina olin harjunud kasutatud anumaid ära viskama ja kord pidi vanaema neid prügikastist uuesti välja õngitsema. Sain tookord teada, et tegemist oli pandipakendiga – tühja pudeli eest maksti poes raha tagasi. See oli minu jaoks uudiseks. Vanavanemad pidasid tähtsaks loodushoidu ja lisaks tähendas see tootjatele väiksemaid kulusid. Kuna meie ajal näib kõik olevat ühekordseks kasutamiseks, on kohane peatuda Pauluse sõnadel, kes räägib meie südamesse antud käsirahast (2Kr 1:22). See käsiraha on Püha Vaim, kes annab meile lootust tulevikuks. Jumal ei jäta meid saatuse hooleks. Ka siis, kui oleme vaimses madalseisus, saab Jumala Vaim meid jälle täita ja edasi kanda. Kui tunneme Jumala Vaimu täna, siis saame olema temaga ka igavikus.
Zack Carden (Georgia, USA)
PALVE:
Armas Jumal, aita meid mõista Sinu armastust, mis on andnud me südamesse Vaimu kui käsiraha, mis kinnitab seda, et oleme kord igavesti Sinu kuningriigis. Aamen.
PÄEVA MÕTISKLUS:
Jumala Vaim mu südames viitab tuleviku õnnistustele.
PALVE TULIPUNKT:
ET USALDAKSIME PÜHA VAIMU